CELEX: 32014R0966
Language: fi
Date: 2014-09-12 00:00:00
Title: Komission asetus (EU) N:o 966/2014, annettu 12 päivänä syyskuuta 2014 , Euroopan parlamentin ja neuvoston asetuksen (EY) N:o 1333/2008 liitteissä II ja III lueteltujen elintarvikelisäaineiden eritelmien vahvistamisesta annetun asetuksen (EU) N:o 231/2012 liitteen muuttamisesta kalsiumpropionaatin eritelmien osalta  ETA:n kannalta merkityksellinen teksti

13.9.2014   
            
            
               FI
            
            
               Euroopan unionin virallinen lehti
            
            
               L 272/1
            
         KOMISSION ASETUS (EU) N:o 966/2014,
   annettu 12 päivänä syyskuuta 2014,
   Euroopan parlamentin ja neuvoston asetuksen (EY) N:o 1333/2008 liitteissä II ja III lueteltujen elintarvikelisäaineiden eritelmien vahvistamisesta annetun asetuksen (EU) N:o 231/2012 liitteen muuttamisesta kalsiumpropionaatin eritelmien osalta
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon elintarvikelisäaineista 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1333/2008 (1) ja erityisesti sen 14 artiklan,
   ottaa huomioon elintarvikelisäaineiden, elintarvike-entsyymien ja elintarvikearomien yhtenäisestä hyväksymismenettelystä 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1331/2008 (2) ja erityisesti sen 7 artiklan 5 kohdan,
   sekä katsoo seuraavaa:
   
               (1)
            
            
               Komission asetuksessa (EU) N:o 231/2012 (3) vahvistetaan asetuksen (EY) N:o 1333/2008 liitteissä II ja III lueteltujen elintarvikelisäaineiden eritelmät.
            
         
               (2)
            
            
               Kyseiset eritelmät voidaan saattaa ajan tasalle asetuksen (EY) N:o 1331/2008 3 artiklan 1 kohdassa tarkoitetun yhteisen menettelyn mukaisesti joko komission aloitteesta tai asiaa koskevan hakemuksen johdosta.
            
         
               (3)
            
            
               Syyskuun 10 päivänä 2013 toimitettiin hakemus, joka koski elintarvikelisäaineen kalsiumpropionaatti (E 282) eritelmien muuttamista. Hakemus asetettiin jäsenvaltioiden saataville asetuksen (EY) N:o 1331/2008 4 artiklan mukaisesti.
            
         
               (4)
            
            
               Kalsiumpropionaatin (E 282) nykyisissä eritelmissä asetetaan fluoridille enimmäismääräksi 10 mg/kg, mikä aiheuttaa vaikeuksia raaka-aineiden saatavuudessa ja kyseisen lisäaineen tuotannossa. Kalsiumpropionaattia (E 282) saadaan kalsiumoksidista (E 529), jonka osalta fluoridille on asetettu enimmäismääräksi 50 mg/kg. Jotta valmistaja voisivat tuottaa kalsiumpropionaattia noudattaen nykyistä fluoridille asetettua enimmäismäärää, heidän on käytettävä kalsiumoksidia, jonka fluoridipitoisuus on enintään 33 mg/kg eli vähemmän kuin nykyisin sallittu enimmäismäärä. Tästä johtuen Euroopan markkinoilla ei ole juurikaan saatavilla kalsiumoksidia kalsiumpropionaatin tuotantoa varten. Jotta kalsiumpropionaatin tuotantoa varten olisi tarjolla riittävästi kalsiumoksidia, fluoridille asetettua enimmäismäärää 10 mg/kg olisi kalsiumpropionaatin osalta nostettava määrään 20 mg/kg.
            
         
               (5)
            
            
               Uusi enimmäismäärä 20 mg/kg jää edelleen selvästi pienemmäksi kuin fluoridille muiden elintarvikelisäaineiden osalta asetetut tämänhetkiset enimmäismäärät. Uudesta enimmäismäärästä johtuva lisäaltistuminen fluoridille pysyy vähäisenä, eikä sen pitäisi lisätä kokonaissaantia. Sen vuoksi on aiheellista muuttaa elintarvikelisäainetta kalsiumpropionaatti (E 282) koskevia eritelmiä.
            
         
               (6)
            
            
               Asetuksen (EY) N:o 1331/2008 3 artiklan 2 kohdan mukaan komissio pyytää Euroopan elintarviketurvallisuusviranomaiselta lausunnon unionissa hyväksyttyjen elintarvikelisäaineiden luettelon saattamiseksi ajan tasalle, paitsi jos kyseisellä ajan tasalle saattamisella ei todennäköisesti ole vaikutusta ihmisten terveyteen. Koska nyt esillä olevalla ajantasaistuksella ei todennäköisesti ole vaikutusta ihmisten terveyteen, Euroopan elintarvikeviranomaiselta ei tarvitse pyytää lausuntoa.
            
         
               (7)
            
            
               Sen vuoksi asetusta (EU) N:o 231/2012 olisi muutettava.
            
         
               (8)
            
            
               Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
            
         ON HYVÄKSYNYT TÄMÄN ASETUKSEN:
   1 artikla
   Muutetaan asetuksen (EU) N:o 231/2012 liite tämän asetuksen liitteen mukaisesti.
   2 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 12 päivänä syyskuuta 2014.
      
         
            Komission puolesta
         
         
            Puheenjohtaja
         
         José Manuel BARROSO
      
   
   
      (1)  EUVL L 354, 31.12.2008, s. 16.
   
      (2)  EUVL L 354, 31.12.2008, s. 1.
   
      (3)  Komission asetus (EU) N:o 231/2012, annettu 9 päivänä maaliskuuta 2012, Euroopan parlamentin ja neuvoston asetuksen (EY) N:o 1333/2008 liitteissä II ja III lueteltujen elintarvikelisäaineiden eritelmien vahvistamisesta (EUVL L 83, 22.3.2012, s. 1).
   
      LIITE
      Asetuksen (EU) N:o 231/2012 liitteessä korvataan kalsiumpropionaattia (E 282) koskevassa kohdassa puhtautta koskeva eritelmä fluoridin osalta seuraavasti:
      
         
                     ”Fluoridi
                  
                  
                     Enintään 20 mg/kg”